  Анжелика Тихонова корреспондент 7-тӥ пӧсьтолэзе, Семьялэн, яратонлэн но осконлыклэн нуналэз азьын, Юкаменск ёросысь Тылыс гуртын семьяослы «Родниковый хоровод» шулдыръяськон ортчоз. Со сярысь Удмуртиысь лулчеберетъя министерстволэн пресс-службаез ивортэ. Ужрад улсын 11 часын «Вера, Надежда, Любовь и матерь их София» огъетэз усьтон ортчоз. Нош 12 часын шулдыръяськон кутскоз. Люкаськем калыкез творчествоя коллективъёс, эстрада кырӟанъя ансамбльёс шулдыртозы. Нылпиослы аттракционъёс ужалозы, аквагрим лэсьтозы, хаскиосын, пониен но валэн ворттылытозы. Со сяна, пӧртэм мастер-классъёс ортчытозы, адӟытонъёс, психологен кенешон радъялозы, туспуктэм лэсьтон интыос ужалозы, вузкарозы, валъёсын шоу ортчытозы. Озьы ик пӧртэм конкурсъёс, лотерея радъялозы. Валтӥсь кузьым микроволновка луоз. Шулдыръяськон ортчон интые ас машинаосын яке Юкаменскысь полиция юрт дорысь кошкись автобусэн мыныны луоз. Озьы ик автобусэн берен но нуозы.  2018-тӥ арын Юкаменск ёросысь Тылыс гурт Россиысь азинлыко улон интыос пӧлы шедиз. Со «Село 21 века» огъяросси вожвылъяськонын вормиз Тодэ вайытом, 8-13 пӧсьтолэзе Ижкарысь Киров нимо паркысь фан-зонаын Удмуртиысь кун филармонилэн «Музыка летом 2019» фестивалезлэн концертъёсыз ортчозы. Тегъёс: Лулчеберет Удмуртия семья шутэтскон Юкаменск  